*„Kiskőrös Város egészségügyi és szociális ellátásáért:* **Szabóné dr. Kováts Borbála**

Szabóné dr. Kováts Borbála 1947-ben született Békésen egy polgári család harmadik gyermekeként.

1971-ben szerzett orvosi diplomát a Szegedi Orvostudományi Egyetemen. Az egyetem kórbonctani intézetében kezdte pályáját, majd a Bács-Kiskun Megyei Kórház Gyermekosztályán dolgozott 1973-ig. 1973-ban megpályázta Kiskőrös Város KÖJÁL vezetői állását, és azt elnyerve 1981-ig ezt a munkakört töltötte be.

Ez időben vált szükségessé és lehetségessé a Kiskőrösön található gyógyhatású víz gyógyvízzé nyilváníttatása. Dr. Rónaszéki Aladár főorvos az egészségügyi hatástanulmányokat végezte, a hivatalos, adminisztratív hatósági elfogadtatást Kováts doktornő intézte. Bátyja, dr. Kováts Gábor vízügyi igazgató, vízügyi szakmérnök szakmai és eljárási jogi segítségét igénybe véve sikerült elérnie a gyógyvízzé minősítést.

1981-ben közegészségügyi, 1985-ben üzemorvosi szakvizsgát tett. 1981-től 1989-ig üzemorvosként dolgozott előbb a Petőfi Mezőgazdasági Szakszövetkezetben, majd a Vegyesipari Szövetkezetben és a Telefongyárban. Az ipari és mezőgazdasági üzemek sorozatos megszűntével az üzemorvosi állások is megszűntek. Ekkor megpályázta az akkor létrehozott Városi Tisztiorvosi Hálózat főorvosi beosztását, és azt elnyerve 1995-ig vezette a Kiskőrösi Városi Tisztiorvosi Hivatalt.

Azok az erőteljes társadalmi, gazdasági és egyéni élethelyzetekben bekövetkező változások, amelyek a rendszerváltást kísérték, az egyéni sorsokat is erősen érintették, és szükségessé vált az orvoslás fokozottabb kiterjesztése a pszicho- és mentálterápiára. A Testnevelési Főiskola keretén belül indultak ekkor ilyen szakképzések, amelyeken 1998-ban autogéntréning-vezetői, 1999-ben kognitív és mentálhigiéniai szakvizsgát tett. A képzés megkezdésével szinte egy időben többedmagával megszervezte a Kiskőrös Városi Mentálhigiénés Központot, melyet társadalmi munkában 1998-ig vezetett.

1995-ben állami intézkedéssel magánvállalkozássá tették a foglalkozás-egészségügyi szolgáltatásokat. Magánvállalkozó orvosként 1995-től a BÓJA Kft. keretén belül, annak ügyvezetőjeként, vezető szakorvosaként 2016 decemberéig tevékenykedett.

A pszicho- és mentálterápia terén szerzett szakismereteit 1997-től a Paksi Atomerőmű vezetőinek ezirányú továbbképzésében hasznosította. Évenként kb. öt-hat tréninget vezetett egy-egy hetes időtartamban. Ezeket a tréningeket tartja szakmai munkája egyik csúcsának. A Paksi Atomerőmű 1999-től megbízta dolgozói és azok hozzátartozói részére végzendő egyéni pszichoterápiás rendeléssel, heti egy rendelési napban. Ez a megbízása jelenleg is él, ami szakmai hozzáértésének legnagyobb elismerése.

Sok önismeretet fejlesztő csoportot szervezett és vezetett kollégáival Kiskőrösön és környékén. Több helyi és környékbeli üzemben tartott kríziskezelő tréningeket. Egészségügyi ismeretterjesztő előadásokat szervezett, illetve jelentek meg e témában cikkei is a helyi sajtóban. A több mint negyven, városunkban eltöltött év igazi lokálpatriótává tette. Gyakran látni különböző kulturális, különösen zenei rendezvényeinken. Három gyermeket nevelt fel, és ma már kilenc unokának örülhet.

Keresztyén-nemzeti meggyőződését híven őrizte egy olyan korban is, amikor ez nem feltétlenül számított előnynek. Ebből a meggyőződéséből és empatikus egyéniségéből fakad önzetlen segítőkészsége nemcsak orvosként, amelyet sokan megtapasztalhattak környékünkön.